b"\n_START_ARTICLE_\nCan Sitges (Amer)\n_START_SECTION_\nDescripci\xc3\xb3\n_START_PARAGRAPH_\nCan Sitges es tracta d'una gran masia de planta rectangular que consta de planta baixa i de dos pisos superiors. La masia est\xc3\xa0 coberta amb una teulada a dues aig\xc3\xbces de vessants a laterals, la qual est\xc3\xa0 rematada amb un r\xc3\xa0fec de dues fileres: la primera de rajola plana i la segona de teula. Les dues fileres estan pintades amb cal\xc3\xa7 i ornades amb cossos geom\xc3\xa8trics de diversa \xc3\xadndole._NEWLINE_La planta baixa consta de dues obertures de funcionalitat similar -portal d'acc\xc3\xa9s- per\xc3\xb2 de tipologia completament diferent. Aix\xc3\xad, a la dreta trobem un portal rectangular equipat amb llinda monol\xc3\xadtica i muntants laterals de pedra. Tant la llinda com els muntants s\xc3\xb3n bastant matussers, ja que s\xc3\xb3n molt irregulars i poc treballats. A l'esquerra tenim un portal d'arc de mig punt amb unes dovelles de mida petita, les quals, igual que la llinda i els muntants de l'altre portal, tamb\xc3\xa9 s\xc3\xb3n bastant barroeres._NEWLINE_Al primer pis o planta noble, trobem dues obertures rectangulars equipades amb llinda monol\xc3\xadtica, muntants de pedra i ampit treballat -ambd\xc3\xb3s molt deteriorats-. Sota els ampits trobem la soluci\xc3\xb3 protot\xc3\xadpica que consisteix a disposar dues o tres pedres com a mesura de refor\xc3\xa7 en el sosteniment de la pesant finestra. Sengles llindes estan complementades amb un petit ornament triangular al centre: la de l'esquerra, de car\xc3\xa0cter vegetal, mentre que la dreta presenta un petit motiu circular semblant a un roset\xc3\xb3 i coronat amb una creu de dimensions petites._NEWLINE_Al segon pis tenim una finestra rectangular totalment irrellevant, ja que no ha rebut cap tractament singular a destacar tot i que est\xc3\xa0 coronada amb una llinda r\xc3\xbastica de fusta. Paral\xc2\xb7lelament a l'esquerra d'aquesta obertura trobem les restes vivents d'una altra obertura, la qual est\xc3\xa0 cegada i tapiada i que antigament havia exercit la tasques de finestra com aix\xc3\xad ho acredita tant la llinda de fusta que la corona com l'emmarcament._NEWLINE_Als extrems de la fa\xc3\xa7ana s'observen els grans blocs cantoners de pedra, que combinen blocs m\xc3\xa9s regulars i treballats amb blocs m\xc3\xa9s matussers._NEWLINE_A la dreta de la masia trobem una construcci\xc3\xb3 de planta quadrada que consta de planta baixa i pis superior i que est\xc3\xa0 coberta amb una teulada a dues aig\xc3\xbces de vessants a laterals. Una construcci\xc3\xb3 que en origen de ben segur que exerciria les tasques de graner o estable._NEWLINE_La planta baixa consta d'un portal adovellat amb unes dovelles de mida mitjana bastant barroeres, ja que s\xc3\xb3n molt irregulars i poc treballades._NEWLINE_Al primer pis trobem dues obertures: a la dreta una finestra rectangular i a l'esquerra una de bastant deteriorada fins al punt que no es pot arribar a establir la seva tipologia. Ambdues s\xc3\xb3n totalment irrellevants, ja que no han rebut cap tractament singular a destacar._NEWLINE_Pel que fa al tema dels materials, hi predomina la pedra, que trobem present en dues modalitats: per una banda, les pedres fragmentades i els c\xc3\xb2dols de riu manipulats a cops de martell i lligades amb morter de cal\xc3\xa7. Una modalitat que \xc3\xa9s la principal, ja que inunda les quatre fa\xc3\xa7anes de les dues construccions. Mentre que per l'altra tenim la pedra sorrenca, concentrada i localitzada \xc3\xbanicament a les llindes, muntants i ampits de les dues finestres de la planta noble de la masia._NEWLINE_Remarcar tot i que sigui a mode d'apunt que la masia es troba immersa en un estat progressiu d'enrunament, el qual culminar\xc3\xa0 a curt termini amb l'esfondrament total de tota la masia."